દરરોજ સવારના રિચાર્ડના આવા પ્રશ્નોને કારણે દોલેક હોરોવિત્ઝને થઈ આવ્યું હતું, કે પ્લાઝોવમાં ભલે રિચાર્ડને આટલી બધી છૂટછાટ મળતી હોય, પરંતુ આ જગ્યા તેના માટે યોગ્ય નથી જ! કોઈક રીતે શિન્ડલરનો સંપર્ક કરી શકાય તો… શિન્ડલર અહીં ઘણી વખત આવતો હતો અને કામનું બહાનું કાઢીને એ વહીવટી કેંદ્ર અને વર્કશોપ પાસે થઈને નીકળતો પણ હતો. સ્ટર્ન, રોમન જિન્તર અને પોલદેક ફેફરબર્ગ જેવા તેના મિત્રોને કંઈને કંઈ ભેટ આપીને શિન્ડલર તેમની સાથે સમાચારોની આપ-લે પણ કરી લેતો હતો. એવા સમયે શિન્ડલરનો સંપર્ક કરવામાં તેને સફળતા ન મળી, એટલે તેને લાગ્યું કે કદાચ બૉસ મારફતે શિન્ડલરનો સંપર્ક કરી શકાય! તેની જાણકારી મુજબ બૉસ અને શિન્ડલર ઘણી વખત મળતા હતા. અહીં જાહેરમાં નહીં, તો કદાચ શહેરમાં, ઑફિસોમાં કે પાર્ટીઓમાં મળતા હશે! તેમની વચ્ચે કદાચ મિત્રો જેવા સંબંધો ન પણ હોય, પરંતુ અરસપરસની લેવડદેવડથી સંકળાયેલા હોવાને કારણે બંને એકબીજાને મદદ તો કરતા જ હશે!